Erediens - Sondag 13 Februarie 2022 - 'N GEMEENTE IN AFRIKA VIR DIE HELE WÊRELD
Erediens - Sondag 13 Februarie 2022
Vandag is 'n nagmaalsdiens. Maak seker dat jy jou broodjie en wyn reg het vir die res van die erediens.
Ek wil eintlik myself laat geld, Here. Ek wil eintlik my eie beuel blaas, o Skepper van alles.
Ek wil eintlik wys hoe sterk ek is, Here. Ek wil met bravado kom wys "ek is hier", en tog is dit ook die leuen. Want waarom is ek hier? Ek voel in myself hierdie stryd, dat ek myself wil laat geld, maar dat ek weet dit help nie. U is God. En daarom vra ek nou, kom verruil my selfsug vir U verheerliking. Help my om verbaas te staan oor U heerlikheid soos die dissipels daardie dag op die berg toe U vir hulle U glorie wys.
U glorie, nie myne nie.
​Omtrent ag dae nadat Jesus hierdie woorde gesê het, het Hy vir Petrus en Johannes en Jakobus saamgeneem die berg op om te gaan bid. Terwyl Hy bid, het die voorkoms van sy gesig anders geword en sy klere skitterend wit. Skielik was daar twee manne wat met Hom praat. Dit was Moses en Elia. Hulle het in hemelse glans verskyn en met Hom gepraat oor sy uittog wat Hy in Jerusalem sou voltooi. Petrus en die ander het intussen vas aan die slaap geraak, en toe hulle wakker word, sien hulle die hemelse glans van Jesus en ook die twee manne wat by Hom staan. Toe die manne aanstaltes maak om van Hom af weg te gaan, sê Petrus vir Jesus: "Here, dit is goed dat ons hier is. Laat ons drie hutte bou: een vir U, een vir Moses en een vir Elia." Hy het nie geweet wat hy sê nie. Terwyl hy nog praat, kom daar 'n wolk en gooi sy skaduwee oor hulle, en toe die wolk hulle insluit, het die dissipels bang geword. Daar kom toe 'n stem uit die wolk wat sê: "Dit is my Seun wat Ek uitverkies het. Luister na Hom." Toe die stem praat, merk hulle dat Jesus alleen daar is. Hulle het hieroor stilgebly en in daardie tyd vir niemand anders enigiets vertel van wat hulle gesien het nie.
LUKAS 9:28‭-‬36 AFR83
Tekste waarin ons Jesus se glorie sien is persoonlike gunstelinge van my. Ons as mense word gereeld gekonfronteer met hoe slim en sterk ons is. Ons kyk na hoe geboue deur die wolke bars en amper aan die hemel raak, en ons is beindruk - WOW!
En dan is daar tekste soos hierdie waarin ons weer Jesus se glorie sien. Tekste soos hierdie is perfek vir oomblikke wanneer ons die nagmaal saam gebruik. Dit herinner ons hoe klein ons is, en hoe groot Hy is.
Lukas het 'n paar sulke oomblikke in sy evangelie. Die spoed van die evangelie word afgewissel met oomblikke soos hierdie waarin hy wil sien dat die leser stop en se WOW!
Wanneer laas het jy verbysterd gestaan teenoor enige iets in jou lewe. Wanneer laas het jy iets gesien wat jou asem wegslaan? Wanneer laas was jy verbaas oor hoe groot God se genade is?